《舟泊铜盆湖寄别舍弟季高 其二》
清代·左宗植

朝发碧湘门，暮宿巴丘湖。吾乡盛风骚，良日怀三闾。

龙舟截狂盛，士女殷且都。钲鼓鸣渌水，楝裹沈芳腴。

我心感佳节，我行方远徂。以我恋家山，知子怀征夫。

前年泣麻衣，去年哭张媭。哀哀松塘兄，宿草成荒墟。

仍岁骨肉恩，酸涕洒欲枯。死者宿草积，生者抟沙如。

风雨黄陵舟，残镫明菰蒲。万感并遥夕，江流为呜呜。

作者简介：（1804—1873）湖南湘阴人，字仲基，一字景乔。左宗棠兄。道光十二年举人，官内阁中书。与宗棠同有名于时。诗尚朴忌巧，精天文。有《慎庵诗钞、文钞》。